**“Oʻzbekiston Respublikasining ayrim qonun hujjatlariga oʻzgartish va qoʻshimchalar kiritish, shuningdek ayrim qonun hujjatlarini oʻz kuchini yoʻqotgan deb topish toʻgʻrisida”gi Qonun (OʻRQ–786-son, 03.08.2022 y.)
mazmun-mohiyatini tushuntirish bo‘yicha
ANNOTATSIYA**

“Oʻzbekiston Respublikasining ayrim qonun hujjatlariga oʻzgartish va qoʻshimchalar kiritish, shuningdek ayrim qonun hujjatlarini oʻz kuchini yoʻqotgan deb topish toʻgʻrisida”gi Qonun Prezident tomonidan imzolandi.

Qonun bilan **Maʼmuriy javobgarlik toʻgʻrisidagi kodeks**da davlat hokimiyati va boshqaruvi organlari faoliyatining **ochiqligi toʻgʻrisidagi qonunchilikni buzganlik uchun** mansabdor shaxslarga **BHMning 3 baravaridan 5 baravarigacha** (900 ming soʻmdan 1,5 mln soʻmgacha) **jarima solishga sabab boʻlishi belgilandi.**

Mazkur huquqbuzarliklar yuzasidan Korrupsiyaga qarshi kurashish agentligining mansabdor shaxslari **maʼmuriy huquqbuzarlik toʻgʻrisida bayonnoma tuzadi.**

**“Advokatura toʻgʻrisida”gi** Qonunda advokatlar iqtisodiy, fuqarolik va maʼmuriy ish yuritilayotganda davlat va nodavlat sud-ekspertiza tashkilotlari tomonidan shartnoma asosida ishonch bildiruvchi shaxs roziligi bilan **ekspertiza oʻtkazilishini soʻrash huquqiga ega ekanligi belgilandi.**

Shuningdek, advokat ekspertiza xulosasini ish materiallariga qoʻshib qoʻyilishini va sud tomonidan ushbu xulosa ishdagi mavjud dalillar bilan birgalikda **baholanishini talab qilishi mumkin.**

Sud ekspertlik faoliyati bilan nodavlat tashkilotlar shugʻullanishiga ruxsat berilganligi munosabati bilan Fuqarolik protsessual kodeksi va Maʼmuriy sud ishlarini yuritish toʻgʻrisidagi kodeksga **nodavlat sud-ekspertiza tashkiloti tushunchasi kiritildi.**

**Oʻzbekiston Respublikasining**

**OʻRQ–786-son Qonuni, 03.08.2022-y.**